Što ruke znaju
Šivati znači djelovati, misliti, propitivati, izmišljati, podrivati i, iznad svega, učiniti da se tvoj glas čuje.
Victoria Mitchell 

Kristina Antolić, Vedrana Peček, Mihaela Podboj
Ruka koja provlači konac istodobno procjenjuje napetost niti i gustoću tkanine. Bojenje zahtijeva poznavanje materijala, pripremu i strpljenje, a otiskivanje osjećaj za odnos podloge, boje i pritiska. Takva znanja nastaju radom: ponavljanjem postupka, opažanjem razlika i prilagođavanjem onome što materijal dopušta. U umjetničkim praksama Kristine Antolić, Vedrane Peček i Mihaele Podboj upravo taj odnos ruke i materijala postaje mjesto oblikovanja umjetničke misli.
Izložba povezuje njihove zasebno razvijene autorske cjeline na temelju srodnih postupaka i odnosa prema tekstilu. Grafički otisak susreće se sa šavom, crtana linija nastavlja se u niti, a obojena tkanina dobiva volumen. U tim prijelazima prepoznaje se nasljeđe ručnih vještina koje umjetnice preuzimaju, ispituju i mijenjaju. Tradicija ostaje prisutna u načinu rada, čak i kada se oblik djela udalji od poznatih uzoraka i uporabnih predmeta.
Feministička povijest umjetnosti pokazala je koliko je vrednovanje ručnog rada bilo povezano s položajem njegovih izrađivačica. Tako britanska feministička povjesničarka umjetnosti i psihoterapeutkinja Rozsika Parker u knjizi The Subversive Stitch: Embroidery and the Making of the Feminine istražuje vez kao praksu kojom su se oblikovala očekivanja o ženskoj poslušnosti i primjerenom ponašanju, ali i kao prostor stvaralaštva i povezivanja među ženama. Razdvajanje veza od priznatih likovnih disciplina pridonosilo je marginalizaciji ženskog rada. Naime, vez se često povezivao s kućanskim obvezama i odgojem djevojaka, pa su se vještina, maštovitost i vrijeme uloženi u njega pripisivali poželjnoj ženskoj marljivosti. Slikarstvo i kiparstvo, s druge strane, uživali su status autorskog stvaralaštva, dok se vez vrednovao prvenstveno kao ukrasna ili uporabna djelatnost. Takva je podjela utjecala na to čiji se rad izlagao, proučavao i pamtio te kome se priznavala umjetnička originalnost. To je jedan od problema koje razmatra Parker, a ta povijest objašnjava zašto odluka umjetnice da uzme iglu i konac nosi značenja koja nadilaze odabir tehnike. Na pitanje vrednovanja nadovezuje se američka  povjesničarka umjetnosti i kustosica Elissa Auther u studiji String, Felt, Thread: The Hierarchy of Art and Craft in American Art. Prateći uporabu tekstilnih materijala u umjetnosti, osobito tijekom šezdesetih i sedamdesetih godina, razmatra društvene i rodne okolnosti razgraničenja umjetnosti i rukotvorstva. Iz te perspektive moguće je promatrati i radove okupljene na ovoj izložbi: kao prakse koje uspostavljaju ravnopravnost grafičkog mišljenja, rada iglom i istraživanja boje, dovodeći u pitanje hijerarhije među njima. Također, izraz žensko znanje ovdje označava povijesne okolnosti u kojima su žene razvijale, primjenjivale i prenosile vještine rada s tekstilom. Njihovo povezivanje sa ženskošću rezultat je podjele rada, odgoja i dostupnosti obrazovanja. U zajedničkom čitanju ovih umjetnica važno je upravo pravo na raspolaganje tim nasljeđem: mogućnost da se naučeni postupak upotrijebi za vlastitu sliku, vlastito iskustvo, vlastito pitanje i posve autentičan umjetnički izričaj. 
Kristina Antolić polazi od grafike, koju je specijalizirala tijekom studija na Akademiji likovnih umjetnosti u Zagrebu, završenog 1995. godine. Prenošenjem otiska na tkaninu mijenja odnos prema formatu i prostoru. Oslikane i otisnute dijelove reže, spaja i šiva, oblikujući objekte koji prizivaju tapiserije, toteme ili mreže. Grafička i crtačka osnova ostaje prepoznatljiva, ali površina postaje podatna, dobiva dubinu i teksturu te se otvara prostoru. Njezino posezanje za kulturnim nasljeđem obuhvaća jednako motive i postupke. Znakovi preuzeti iz različitih povijesnih razdoblja i kulturnih sredina pridružuju se fragmentima svakodnevice, stvarajući, kako ističe umjetnica, osobnu mitologiju. Šivanje omogućuje da se ti raznorodni elementi fizički povežu. Spoj pritom ostaje vidljiv i sudjeluje u kompoziciji. Primjerice, u radu Vertigo (2023.) umjetnica prenosi grafičko mišljenje u oslikanu i šivanu tkaninu. Crno-bijeli potezi stvaraju kružno gibanje prema središtu, no njihov kontinuitet prekidaju spojevi pojedinih dijelova. Rastavljanjem oslikane površine i njezinim ponovnim sastavljanjem umjetnica mijenja odnose među linijama: ponegdje se one nastavljaju preko šava, drugdje se razilaze ili naglo zaustavljaju. Šav tako preuzima ulogu dodatne linije koja istodobno gradi kompoziciju i drži materijal na okupu. Nabori i blaga ispupčenja uvode sjenu i dubinu, pretvarajući sliku u tekstilni reljef. Premda je izveden slikanjem na tkanini i šivanjem, Vertigo zadržava grafičku sažetost kontrasta i ritma. U njemu se jasno vidi kako znanje ruke koja šiva sudjeluje u oblikovanju slike: svaki spoj postaje likovna odluka, a tkanina svojom podatnošću mijenja putanju crteža.  Tradicija se u tom procesu nastavlja sposobnošću preoblikovanja: poznata vještina daje strukturu novom sustavu znakova.
Vedrana Peček, tekstilna umjetnica i bojadisarica, pozornost usmjerava prema nastanku same boje. U vlastitom vrtu uzgaja biljke za bojenje, povezujući istraživanje prirodnih bojila, tinti i pigmenata s praktičnim eksperimentiranjem. Umjetnički postupak započinje prije dodira boje s tkaninom, u uzgoju i poznavanju biljke. Obuhvaća vrijeme berbe, pripremu i ekstrakciju, pa svaka obojena površina upućuje na niz radnji koje su joj prethodile. U kontekstu izložbe takav se pristup može povezati s tradicijama poznavanja i obrade materijala. Umjetnica ih razvija u odnosu prema suvremenim pitanjima održivosti i odgovornosti tekstilne proizvodnje. Vođenjem radionica bojadisanja znanje također stavlja u opticaj, omogućujući drugima da razumiju postupak i iskušaju ga vlastitim rukama. Njezino iskustvo kronične bolesti i invaliditeta utječe na organizaciju rada i potrebu za prilagodbom. Tijelo tako određuje izvediv ritam, a umjetnička metodologija ostavlja prostor promjeni. Time se pitanje ručne vještine povezuje s uvjetima u kojima se ona može primjenjivati i razvijati. U jednom od radova  Vedrane Peček maslinastozeleni oblik uvija se oko praznine, nalik ovojnici iz koje je nešto upravo izraslo. Uz njega smeđeljubičasta tkanina pada u teškim naborima, prizivajući osušenu laticu ili odbačeni rukav. Te se sličnosti smjenjuju dok pogled slijedi pregibe: biljno poprima tjelesnost, a tkanina kao da pamti pokret odsutnog tijela. Ponegdje skupljena, drugdje raspuštena, površina otkriva preciznost ruke koja joj je odmjerila oblik i zatim dopustila da ga vlastitom težinom nastavi mijenjati.
Mihaela Podboj u projektu Persist kombinira cijanotipiju s vezom i heklanjem. Projekt, započet 2022. godine, razvija iz istraživanja svakodnevnih navika i žalovanja. Konac povezuje pojedinačne radnje u niz, a njihovo ponavljanje ostavlja trag vremena provedenog uz materijal. Tekstilne nakupine, viseće niti i prozirne podloge stvaraju odnose rasta i razgradnje, gustoće i praznine.
U radovima Persist i Setting/Exposition tehnika veza iglom za punch needle primjenjuje se na tilu, koji se ubodima oštećuje. Postupak kojim rad nastaje istodobno narušava njegovu podlogu. Upravo se tu prepoznaje osobit odnos prema naslijeđenoj vještini: očekivanje urednosti i postojanosti ustupa prostor eksperimentu čiji ishod uključuje nestanak i oštećenje. Ručni rad zadržava ritam ponavljanja, ali dopušta rasipanje, nepravilnost i nedovršenost. U odnosu prema žalovanju takva struktura omogućuje da se osobno iskustvo oblikuje bez obveze jasnog slijeda ili konačnog raspleta.
Zajedničko predstavljanje ovih umjetnica usmjerava pozornost na aktivnost ruke kao način spoznavanja. Odluke nastaju tijekom rada, u susretu namjere i svojstava materijala. Kod Kristine Antolić se to očituje u povezivanju otisnutih fragmenata, kod Vedrane Peček u istraživanju boje i njezina podrijetla, a kod Mihaele Podboj pak u ponavljanju uboda koji mijenjaju strukturu podloge. Svaka od njih, dakako, zadržava samostalnost svojeg istraživanja, dok srodnost postupaka omogućuje da se radovi uzajamno prepliću i osvijetle. Na koncu, naziv izložbe Što ruke znaju upućuje i na znanja čije autorice često ostaju izvan povijesnog pamćenja. Njihova se vještina održava u predmetima i postupcima koji se nastavljaju upotrebljavati. U ovoj izložbi to nasljeđe dobiva prepoznatljiva autorska imena i nove oblike. Šav može nositi crtež, boja odnosno forma svjedočiti o svojem podrijetlu, a nit zabilježiti iskustvo koje tek traži oblik. Tradicija tako ostaje otvorena neprestanom djelovanju umjetnica i promjenama koje unose vlastitim rukama.

